**Ef. 5:6-24**

**Julle is lig, lewe in die Lig.**

*Andries Burger, GK Pinetown, 16 September 2018*

Kinders –

Watter soort lewe pas by God se kinders?

Onthou jy nog wat God alles gedoen het?

Paulus skryf hierdie brief aan gelowiges en in die eerste drie hoofstukke het hy duidelik geleer

dat God ons uitgekies het (1:4) om deur die bloed offer van Christus verlos te word (1:7).

Ons was dood in ons sonde (2:1) maar Hy het ons saam met Christus lewendig gemaak (2:7) en uit genade gered.

Hy het vrede gebring tussen ons en God (2:17) maar ook vrede met ander gelowiges toe Hy alles wat skeiding gemaak het tussen ons, soos taal en kultuur en ras, wegeneem het (2:14) sodat ons almal saam een huisgesin van God geword het (2:19).

Paulus bid dat die Heilige Gees ons geestelike sterk sal maak (3:17) en dat Jesus deur geloof in ons harte sal woon (3:17), dat ons die volle omvang van Jesus se liefde sal leer ken (3:18), dat ons in die liefde gewortel en geanker sal wees (3:17) en dat ons heeltemal gevul sal wees met met die volheid van God self (3:19).

En onthou jy nog wat die gevolge sal wees van al hierdie wat God reeds gedoen het?

Hy verduidelik dit in die laaste drie hoofstukke.

 Ef 4:1 is die skarnier tussen wat God gedoen het en watter gevolge daarvan.

Ons moet lewe soos wat dit pas by ons roeping as God se kinders, by mense wat in die liefde gewortel en geanker is.

Heel eerste – dat Jesus se gesindheid duidelik sigbaar moet wees in ons gesindheid(4:2) ons moet nederig, vriendelik en geduldig wees en mekaar in liefde verdra. Daarsonder is niks wat verder volg moontlik nie.

Dan moet ons die eenheid wat die Gees tussen ons gesmee bewaar en tentoonstel deur in vrede saam te leef (4:4-6).

Verder moet ons die gawes wat Hy vir elkeen van ons gegee het, laat slyp deur mense wat Hy daarvoor geroep het; en dan moet ons daardie gawes laat werk om ander te bedien en op te bou (4:7-16).

Hy gaan verder (4:17-24) deur daarop te wys dat ons nie kan aanhou om ons ou sondes te doen en dit soos vuil klere te dra nie, want dit is nie gepas nie.

Ons gees en gedagtes moet nuut word sodat ons sal lewe soos nuwe mense wat weer God se verteenwoordigers is.

Ons het netnou gelees (4:25-5:5)wat dit is wat ons moet ophou doen en wat ons moet begin doen, of waarop ons nog meer moet fokus.

Nie omdat óns kan nie, maar omdat Hý ons verander het en sy kinders gemaak het, daarom kan ons en is dit gepas dat ons soos sy kinders lewe.

Kom ons lees verder wat Paulus leer gepas is by ons roeping.

**<<Lees Ef. 5:6-14>>**

Jy kan jou dit nie indink nie, maar daar is mense wat leer dat alles wat God gedoen het net geestelik is en dat ons liggaamlik maar kan aanhou sonde doen, ons kan party sondes maar toelaat en aanvaar.

Passop vir sulke mense, moet jou nie deur hulle om die bos laat lei nie (5:6).

Dit kan tog nie pas dat Jesus in jou woon en jy dan aanhou met dinge wat jy wéét verkeerd is nie? Of dat jy nie die dinge doen wat jy weet Hy gedoen wil hê nie?

Kyk na jou lewe deur God se spieël en noem daai dinge op by die naam...

 hou dan op met wat verkeerd is en begin doen of doen nog meer wat reg is.

Ons moet nie God se genade verkeerd verstaan nie – gelowiges mag nie vrede maak met dinge wat verkeerd is in hulle lewens nie.

 Ongehoorsaamheid bring die straf van God.

Ons moet met sulke mense niks te doen hê nie leer Paulus(v.7).

Hy bedoel nie dat ons geen kontak en geen vriendelikheid en geduld met hulle moet hê nie.

Die bedoeling is dat ons dit nie sal saamdoen nie, ons nie ‘deelgenote’ moet wees daarvan nie sê die OAV.

En in v. 11 stel hy dit presies so – moenie dit met hulle meedoen nie, moet dit nie saam doen nie.

Luister hoe sterk stel Pualus dit in 1 Kor. 5:9-11:***9****In die vorige brief het ek aan julle geskryf om nie met mense om te gaan wat in onsedelikheid leef nie.* ***10****Daarmee het ek glad nie die onsedelikes of die geldgieriges, bedrieërs of afgodsdienaars van hierdie wêreld bedoel nie, want om hulle te vermy, sou julle uit die wêreld moes padgee.* ***11****Wat ek geskryf het, was dat julle nie moet omgaan met iemand wat homself 'n gelowige noem, maar wat onsedelik of geldgierig of 'n afgodsdienaar of kwaadprater of dronkaard of bedrieër is nie. Met so iemand moet julle nie eens saam eet nie.*

Jy kan verwag dat ongelowiges, mense van die wêreld, se lewens vol dinge sal wees wat nie pas by God se kinders nie – want hulle is nie sy kinders nie.

Jesus het nie kontak met ongelowiges wat in sonde lewe vermy nie. Inteendeel, Hy het hulle opgesoek en by hulle gaan eet om hulle tot geloof te bedien.

Maar dis anders met gelowiges. As ek ‘n kind van God is, as Jesus in my woon, dan kan ek tog nie vrede maak en verkeerde dinge in my lewe aanvaar nie.

Ons moenie saampraat en saamdoen met mense wat sê hulle is gelowiges, maar dan vrede maak met sonde en rustig daarmee voortgaan nie.

Meer nog, stilbly is nie genoeg nie.

Ons moet die aan die kaak stel – dit beteken ons moet ontmasker, ons moet die bestraf, daarteen opstaan, sê dat dit verkeerd is en mense daarop wys dat dit nie pas by gelowiges nie (v.13).

Hoe gaan dit met jou gesprekke by die braaivleisvuur, op die tennis baan, pouse by die skool, by die naaldwerkgroepie, langs die sportveld?

Ek vertrou dat jy nie saamdoen nie ...

maar bly dalk maar net stil wanneer mense, wat sê hulle glo, vertel en selfs spog van buite egtelike verhoudings, afloer met ‘n toets, die verkeerspolisie ‘n fooitjie gee om die boete vry te spring, ander beledig, rassistiese aanmerkings maak ens.?

Dit pas nie by God se kinders nie, dit pas nie by mense in wie Jesus woon nie en daarom kan ons nie net stilbly nie – ons moet dit ontmasker en aan die kaak stel.

Gaan mense ons verkwalik as ons dit doen – verseker!

Maar die Here seën elkeen wat ter wille van Hom lyding en veragting ondergaan (Mat. 5:11).

Die koninkryk van die hemel behoort aan hulle wat vervolg word omdat hulle doen wat reg is.(Mat 5:10)

Om dit baie duidelik te maak gebruik Paulus ‘n beeld wat gereeld en oral in die Bybel gebruik word. Dit is om lig teenoor donker of duisternis te stel.

Met duisternis of donkerte word die sonde, die verkeerde en die leuen voorgestel. En met lig word dit wat reg en goed is voorgestel.

Jesus noem God se plek van verwerping en oordeel, die hel, die buitenste duisternis in Mat. 25:30.

Spreuke 4:18,19 stel die so, “18Die pad van die regverdiges is soos helder oggendlig wat groei en sterker word tot dit heeltemeal dag is; 19die pad van die goddeloses is soos die donker; hulle weet nie waaroor hulle sal struikel nie.”

Maar die beeld word sterker gebruik as God self as lig voorgestel word.

1 Joh. 1:5 sê, “God is lig, en daar is geen duisternis in Hom nie.”

Jesaja profeteer dat die Messsias die “lig vir die nasies” sal wees (Jes. 49:6), en

Jesus sê dan self in Joh. 8:12, “Ek is die lig vir die wêreld. Wie my volg, sal nooit in die duisternis lewe nie, maar sal die lig hê wat lewe gee.”

In v. 8 sê Paulus dat gelowiges vroeër duisternis was, maar dat ons nou lig is.

Luister mooi – hy sê nie dat ons ín die duisternis of donker was en dat ons nou ín die lig is nie. Asof ons self OK is en net uit die skaduwee uit moet kom nie.

 Hy sê ons was duisternis self, en ons is nou self lig.

Ons was duisternis toe ons dood was in ons sonde, en

noudat God ons saam met Christus lewendig gemaak het, nou is ons lig.

 Hy wat lig is woon mos in ons.

Daarom dat Hy in Mat. 5:14 vir ons wat saam Hom lewendig gemaak is sê, 14”Julle is die lig vir die wêreld.”

Dit pas by kinders van God – God is lig, Jesus is lig, gelowiges is lig.

Kan jy jou ‘n lig indink wat donkerte skyn? Dit pas tog nie...

Waarom sou mense dan so blind wees om te dink hulle kan lig wees en nog ‘n bietjie of selfs baie duisternis in hulle aanvaar?

Alles sal in die lig kom en bekend word – God weet die reeds en eendag sal almal dit weet voor sy regterstoel.

‘n Lig wat ook bietjie donker skyn moenie so seker wees dat hy regtig nog ‘n lig is nie; en ‘n mens wat sonde as goed en reg aanvaar in sy lewe moet nie so seker wees dat hy regtig ‘n gelowige is nie...

Natuurlik het ons nog nie die volmaakte bereik nie. Dat daar nog sonde in ons is is waar, maar ons mag dit nie aanvaar en vrede daarmee maak, verskonings maak of dit selfs goedpraat nie!

God verander ons en maak ons nuut, ware gelowiges is nie meer nie meer duisternis nie maar ons is nou lig.

(v. 9) Die vrug van lig is goedheid, geregtigheid en waarheid.

Nie soos sondige mense dit sou beskryf nie – God se goedheid, Christus se geregtigheid en die waarheid wat die Heilige Gees ons leer – in die Bybel en deur ander wat Hy stuur om ons toe te rus.

 Dit pas by ligmense om soos kinders van die lig te lewe want die Lig is ons Vader,

ons moet voortdurend, aanhoudend vra of ondersoek instel oor wat vir God aanvaarbaar en aanneemlik sal wees (v.10). Wat Hy wil hêm waarvan Hy hou.

Ons was dood en duister, maar nou lewe Chirstus, die lig in ons;

en daarom is ons lig wat vra en dan doen

 wat ons Vader, wat lig is, van sal hou.

En soos wat ons dit al meer regkry so word ons lig al helderder.

Ek lees weer Spr 4:18, “Die pad van die regverdiges (gelowiges in Chirstus) is soos helder oggendlig wat groei en sterker word tot dit heeltemal dag is...”

Die oggendlig maak nie vrede en klou met allerhande verskonings vas aan die sakduwees van die nag se donkerte nie, gaandeweg soos die son op kom so word die donker al meer oorwin en verdryf deur die lig.

So pas dit ook in die lewe van God se kinders, soos ons al meer agterkom wat Hy wil, en soos ons dit al meer regkry deur sy Gees, so word ons lig helderder totdat dit met Christus se wederkoms die volle sterkte bereik soos Jesus s’n self.

 Want Hy is die lig in ons.

Dit pas by ons roeping.

Paulus se aanhaling in v. 14 is naby aan Jes 60:1 maar is waarskynlik uit ‘n lied wat die gemeente gesing het veral met Paasfees.

Dit roep ons op en troos ons –

word wakker ingeval jy slaap in jou stryd teen die sonde,

staan op uit die dood van sonde, natuurlik in die krag van God se Gees,

 weet dan verseker dat Christus se lig jou lewe sal verlig.

Spieël jou voor die Here my broer en suster.

Ondersoek jou hart en jou lewe of daar dinge in jou gedagtes, jou woorde en jou dade is wat nie reg is nie maar wat jy uit gewoonte aanvaar.

Tydens my voorbereiding het ek op ‘n dinge of twee in my lewe afgekom wat ek eintlik maar aanvaar het maar wat nie reg is nie. Jy sal dalk ook...

Lees weer deur Ef. 4:25-5:5, Toets jou gesindheid, jou handhawing tn ebevordering van eenheid, die aanwend van jou gawes...

God het jou uit die duisternis uit lig gemaak. Jy is lig – lewe dan soos lig, Lewe in die lig.

Doen wat Jesus gesê het in Mat 5:14-16,

16Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.”

Amen